Badminton Danmark mener, det kan blive en fordel for dem, at danskerne får erfaring hos andre nationer.

Hvis du ser badminton jævnligt, har du måske lagt mærke til det. Tidligere danske topspillere får trænerroller hos konkurrerende nationer. Christinna Pedersen, der har vundet både OL- og VM-medaljer, er den seneste i rækken. Kort før VM i august blev hun tilknyttet den bedste, tyske mixed double med Isabel Lohau og Mark Lamsfuss. - Det er fedt at være tilbage. Det er virkelig sjovt. Det er ikke, fordi jeg ikke har set badminton, siden jeg stoppede, men det er fedt at få lov at nørde med det igen, siger hun til TV 2 SPORT. I denne uge har hun været med den tyske lejr ved Denmark Open, men ellers er det ikke meningen, at hun skal med ud til turneringer. I hvert fald ikke, som det ser ud i øjeblikket. I stedet rejser hun til Tyskland en gang hver sjette uge, hvor hun arbejder intensivt med Lohau og Lamsfuss fra mandag til torsdag. Og hun er ikke den eneste, der er ansat i en konsulentrolle hos et andet land end Danmark. Herunder følger et udpluk: Mathias Boe (Indien) Mads Conrad (Tyskland) Jan Ø. Jørgensen (Skotland) "Lige nu er det udelukket" Christinna Pedersen fortæller, at hun havnede som træner i Tyskland, ”fordi det var dem, der ringede”. Hun giver samtidig udtryk for, at en lignende rolle i Danmark ville være interessant, men hun har ikke været i kontakt med Badminton Danmark. Og det sker heller ikke lige foreløbig. - Lige nu er det udelukket, fordi jeg er i Tyskland, men jeg kan mærke, at det er fedt at være tilbage. Det er virkelig sjovt, siger hun. Mathias Boe, der er træner for doublerne i Indien, har heller ikke talt med det danske forbund. - Jeg tror ikke, jeg bliver træner Danmark. Jeg er heller ikke blevet spurgt, så det er meget nemt. Jeg har startet et arbejde her, som jeg gerne vil arbejde videre med. - Men jeg er ikke afvisende over for nogen, hvis de kommer og spørger, siger Mathias Boe. Hans kontrakt med det indiske forbund udløber i starten af november, men han arbejder på at få den forlænget. En ulempe for Danmark? Ifølge TV 2 SPORTS badmintonekspert Jim Laugesen behøver Danmark ikke at frygte for, at vigtig viden går tabt til fjenden. - Jeg synes ikke nødvendigvis, at det er skadeligt for dansk badminton, at tidligere spillere starter i udlandet. De får en masse erfaring. Det kan komme dansk badminton til gode i længden, hvis de får dem ind senere, siger han. Her fremhæver eksperten Kenneth Jonassen, der har trænet i England, inden han blev dansk landstræner og siden har nydt stor succes med blandt andre Viktor Axelsen, inden verdensetteren flyttede til Dubai. Jim Laugesen mener også, det økonomiske aspekt er afgørende for, at spillerne ikke vælger Danmark. I udlandet har de mulighed for at blive ansat på freelance-kontrakter. Det bruger det danske forbund ikke. Kan gavne dansk badminton Det samme lægger sportschef i Badminton Danmark, Jens Meibom, vægt på. - Vores præference er at have fastansatte folk, der er omkring spillerne i hverdagen, fordi vi tror, det giver de bedste forudsætninger for at udvikle spillerne, siger Meibom. Han slår samtidig fast, at de som forbund ikke har noget problem med, at Christinna Pedersen og kompagni bliver ansat i andre lande. Faktisk kan det ende med at blive en gevinst for Danmark. - Det er rigtigt fint, at tidligere spillere får trænererfaring ved at arbejde i udlandet. Så får de dels prøvet af, om det er en karrierevej, de ønsker at forfølge og dels samlet relevant erfaring. Det er positivt i forhold til et eventuelt samarbejde med Badminton Danmark på et senere tidspunkt. Frygter du, at der kan gå vigtig viden til rivalen? - Nej, det er sådan, markedet er. Danske trænere og tidligere spillere er i høj kurs i udlandet. Det er en cadeau til dansk badminton, lyder det.